**Toamna dintre două trădări**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mă doare toamna ca un spin în suflet

Înfipt adânc şi totuşi, undeva,

Pe-un ţărm de cer, o rază de lumină,

Îmbracă în albastru tâmpla ta.

Pe plaje trece vântul şi-nserarea

Cu paşi nostalgici piaptăn-amintiri,

N-aş vrea să ştiu ce gust are trădarea,

Şi totuşi, toamna vine... O respiri

În fiecare frunză ce sfârşeşte

Pe caldarâmul ud. De ce nu-mi legi

La ochi eşarfe albe? Îndrăzneşte

Să simţi durerea mea şi-o să-nţelegi!

- Mi-e dor de toamnă ca de-un vis ferice,

De-un miez rotund de fruct, bogatul rod

Să-mi îndulcească viaţa. Un complice

E visul meu cu tine... Eșafod,

Din frunze moi păstrând parfumul verii,

Voi înălţa şi-o să murim gustând

Din pasiuni, iar la căderea serii

Vom învia sub trena unui gând

Ce te va ţine-o toamnă lângă mine,

La pieptul meu să guşti din struguri copţi,

Aceasta nu-i trădare, toamna vine

Lăsând cortina ploii peste nopţi.

Liliana Trif Ioan Grigoraș